Katrine Robsøe (RV), 2024-05-16:
Tak for det, og tusind tak til LA for at fremsætte beslutningsforslaget og til alle andre her i salen for en god og livlig debat.
Det er altid dejligt, når vi får lov til at tale om uddannelse.
Jeg vil starte med at adressere noget i selve beslutningsforslaget fra LA, for for mig er der en stor forskel på annulleringen af udflytningen og oprettelsen af nye uddannelser og uddannelsestilbud i andre byer og så nedskaleringen af studiepladser i de fire største byer og Roskilde.
Man bør rent faktisk se på, hvordan vi kan gøre det attraktivt også at læse andre steder end i de fire største byer eller Roskilde.
Derfor har jeg det lidt sådan, at vi i hvert fald skal være helt enige om, hvad der menes med den sætning.
Hvis det er det med nedskaleringen i de største byer, kan jeg sige, at det er vi i hvert fald enige i i Radikale Venstre.
Det synes vi også er en rigtig, rigtig ærgerlig aftale.
Der er mange gode ting i den aftale, som Radikale Venstre ikke er med i.
Der er nogle ting i forhold til det regionale taxameter, som vi i Radikale Venstre varmt støtter op om, og som vi også rigtig gerne vil være med til at se på om vi kan få en øget finansiering til med tiden.
For det er dyrere at drive gode uddannelser uden for de fire største byer end inden for, fordi du simpelt hen har nogle stordriftsfordele i de største byer, som du ikke har, når du har et mindre uddannelsesudbud.
Vi er nødt til at kunne tale om det herinde på Christiansborg og også om, om det nuværende niveau er tilstrækkeligt.
Det er vigtigt for Radikale Venstre, at vi rent faktisk får set på, hvordan vi gør det her smartere, og når vi nu ikke tror på det der med bare at lukke uddannelsespladser i de store byer, er det jo også godt, at vi gerne vil tale om, hvordan vi så kan sørge for, at der rent faktisk bliver nogle uddannelsespladser uden for de store byer, som kunne være rigtig attraktive, og som man faktisk gerne vil vælge til.
Jeg tror på, at noget af det, vi gjorde rigtig smart, da vi bredt politisk i sidste periode lavede læreruddannelsen om, var, at vi gav en større grad af frihed til rent faktisk at kunne indrette sine lokale uddannelser med et specifikt fokus, så man kunne sørge for at lave noget, der var attraktivt for lige det specifikke område, og som rent faktisk kunne sørge for, at unge mennesker kunne se, at lige i den og den by var der noget ekstra fedt at læse og få en specialisering inden for.
Det synes jeg at vi burde meget mere kigge på.
Så synes jeg, at vi som sagt også er nødt til at kunne fortsætte snakken om finansieringen.
Jeg synes også, vi er nødt til at kunne snakke om de muligheder for fjernundervisning, som vi på godt og ondt så under corona.
Jeg tror, at vi alle sammen anerkender, at alle uddannelser ikke kan være placeret alle steder i landet.
Og hvis man anerkender den præmis, men rent faktisk gerne vil give endnu flere mulighed for at kunne bo der, hvor de gerne vil bo, men også læse på en af de uddannelser, som ikke lige kan ligge der, så er der jo behov for, at man begynder at tænke i: Kan vi lave nogle undervisningslokaler, hvor man kan modtage sin fjernundervisning, og indrette nogle studier til, at du rent faktisk kan få lov til kun at være til stede fysisk på nogle tidspunkter og så kunne have det andet der, hvor du bor, eller tættere på der, hvor du bor?
Jeg synes også, vi skulle kigge på det forslag, der har været oppe, om praktikhuse, muligvis også med mulighed for at kunne understøtte med transportmidler ude i nogle af de kommuner, hvor der er lidt længere mellem husene, og hvor der også er længere mellem virksomhederne og der, hvor du eventuelt skulle bo.
Så jeg synes, der er rigtig meget godt, vi kunne gøre, og som vi i Radikale Venstre rigtig gerne vil være med til at se på.
Den del af udflytningsaftalen, der går ud på, at man bare skal lukke studiepladser i de store byer, er vi fortsat imod, og hvis vi er enige med Liberal Alliance om, at det er det, det her beslutningsforslag handler om, så støtter Radikale det.
Og jeg skulle hilse fra Alternativet og sige, at det gør de også.